ኢትዮጵያ እየተሻሻለ ያለው የዳርፉር ሰላም  እንዲጠናከር የበኩሏን ታደርጋለች – አምባሳደር ዶክተር ተቀዳ አለሙ
በሱዳን ዳርፉር ያለው የሰላም ሁኔታ መሻሻሉንና ለዚህም ኢትዮጵያ የምታደርገውን ድጋፍ እንደምትቀጥል በተባበሩት መንግስታት ኢፌዴሪ ቋሚ መልክተኛ አምባሳደር ዶክተር ተቀዳ ዓለሙ ገልጸዋል፡፡አምባሳደሩ ይህን የገለጹት የጸጥታው ምክር ቤት በድርጅቱ የዳርፉር ተልእኮ ጉዳይ ላይ ባደረገው ውይይት ላይ ነው ፡፡በአካባቢው እየተካሄደ ያለው ትጥቅ የማስፈታት ሂደት የሚስተዋለውን ተደጋጋሚ ግጭት እንደሚያስቀር ገልጸው ይህም እንዲጠናከር ጠይቀዋል።ይህን ማድረግ ከተቻለ ከመኖሪያ አካባቢያቸው የተፈናቀሉ ዜጎችን ወደ መጡበት አካባቢ ለመመለስ ያስችላል ያሉት አምባሳደር ዶክተር ተቀዳ ሆኖም ለአገሪቱ መንግስት ጥረት የዓለም ዓቀፉ ማህበረሰብ ድጋፍ ወሳኝ መሆኑን ተናግረዋል።በአካባቢው የሚንቀሳቀሱ ሁሉም የታጣቂ ሃይሎች ከጥቂት ዓመታት በፊት በኳታር ዶሃ  ለተፈረመው የዳርፉር የሰላም ስምምነት ትግበራ ያለምንም ቅድመ ሁኔታ ተገዥ እንዲሆኑ ጠይቀዋል።በቀጣናው ያለውን አለመረጋጋት ተቋቁሞ የሱዳን መንግስት የሰላም ስምምነቱን ለመተግበር እየወሰዳቸው ያሉ እርምጃዎች የሚበረታቱ እንደሆኑም አምባሳደር ዶክተር ተቀዳ ገልጸዋል።ለሰላም ሂደቱ ጥረት የዓለም አቀፉ ማህበረሰብ የፋይናንስና የሰብዓዊ ድጋፍ እንዲቀጥልም አምባሳደሩ ጥሪ አስተላልፈዋል፡፡ 